Tisztelt Képviselőtársak!

Polgármester úr! Jegyzőasszony!

Az 1998-tól 2024-ig tartó német nemzetiségi képviselői megbízatásom lassan lezáródik. Örömmel gondolok vissza erre az időszakra, erre a közel három évtizedre. De ha az önkormányzatiság első évére gondolok – 1990 – akkor már 34 éve vagyok részese a helyi közéletnek. Ha pedig attól az évtől számítom a helyi közéletben való részvétel kezdetét, amikortól zenésztársaimmal a magyarországi németség zenei kultúrájában kerestük a helyünket, az pedig az 1980-as év volt.

Köszönettel tartozom mindenkinek, aki segítette azokat a törekvéseket, amivel részesei lettünk mi is, hartyániak a helyi és országos nemzetiségi kultúrának. Így megköszönöm elsősorban a mindenkori zenésztársaimnak, képviselőtársaimnak, helyi civilszervezeteknek és a minden önkormányzati ciklusban a helyi nemzetiség munkáját feltétlen támogató helyi önkormányzatnak. Érdemes lenne egyszer papírra vetni a közös sikereket, eredményeket.

De a munka folytatódik és én továbbra is figyelemmel követem a helyi német nemzetiségi közösség életét. Amiben én magam még aktív lehetek – pl. zenei szolgálat, helyi értéktár bővítése, családfakutatás, iskolai népismeret segítése – szívesen várok érdeklődést.

Tisztelt jelenlegi és újonnan választott képviselőtársak!

További sikereket, jó munkát kívánok a helyi német nemzetiségi közösséggel való törődéshez!

Lauter Antal